khistorydata/jeongjo-sjw-relations huggingface dataset:
정조 8년
司諫安廷玹疏曰。伏以。我東方亨泰之象。藹乎春和。元子宮岐嶷之姿。儼若天成。宗國之休慶無疆。朝野之忭歡惟均。仍伏念。臣獲戾神明。荐罹禍殃。一歲四朔之間。俱失怙恃。三霜易遒。外除奄過。漠然松楸。孤露寄命。迺者。天地慈覆之仁。物無終遺。如臣之不肖無狀。反蒙聖朝之省錄。諫省新銜。遽縻於一縷未泯之殘喘。臣於是乎雙擎除旨。九頓以謝。不覺淸涕之被面也。雖臣木石之頑。寧不知感。未敢久淹。來伏私次。臣之積違。亦有年矣。區區之戀。豈不欲復入脩門。瞻望耿光。而臣之竊自悼傷則有焉。噫。臣先父母在時。値臣之從宦京外。每承恩命。相對攢手。光耀動閭。見者艶歎。今焉已矣。蕭索堂闈。非復昔時。華秩榮名。縱及臣身。臣將誰爲而誰慰。惟是古人所謂移孝以事之義。最爲臣追報親心之道。而抱疚抑情。彯結周行。在臣心實有所不忍。而況臣草土餘生。蒲柳先衰。精耗而氣眩。眼暈而脚痿。常閭起居。慮在顚仆。尙何望於周旋殿陛之上。側跡咸簉之列哉。使臣情踪。雖非然者。顧今聖聰恢曠。臺選方淸之日。如臣罷軟不勝。固宜在所先黜。而亦不敢暇煩崇聽。直是悲憐之私悰。宜被聖明之曲察。欲膺則勢旣難强。欲逋則心益兢惶。臣情到此。其亦窮且慼矣。今玆隨詣闕外。冒死陳懇。伏乞聖慈。俯垂矜諒。亟命鐫改臣職。仍治臣瀆撓之罪。以便公私。千萬幸甚。臣不以見職自居。而憂憤所蘊。敢此附陳。噫。殿下臨御以來。藹然盛意。未嘗不在於言路之恢張。而廷臣之願忠於殿下者。亦必曰言路宜開。然則今之可言而當先。豈不在於懲討之大論歟。噫噫。自經丙丁以後。凡係懲討。孰不曰。宜急也。宜嚴也。而目今懲討之當行。其可曰急乎不急乎。嚴乎不嚴乎。古今天下。無義理二字則已。苟曰義理之不可晦。則有凶逆而不行懲討。如是而義理之明。臣所不聞也。噫嘻。海島近畿。尙遺君父之讐。玩愒時日。馴致乎種下生種。蔓延不止。近日新舊惡逆之幻面迭出而極矣。大小百僚。無一人張膽碎首。準請乃已者。或承中朝之發歎。則三司之臣。旅進投章。堆積公車。有若應文者然。及夫批旨之降。若曰。不允與已諭等。循例賜答而已。年復一年。日日若是。因循以過。終未見有王章之一伸。譬如大腫之蓄毒。不下一針。畢竟壅閼。潛肆旁癤熾盛。其勢可立而俟也。以殿下之明。而當斷不斷。爲殿下言責之任者。且自有一副當規模。逐日詣臺登筵。不過讀啓。其幾軸故紙。待批油然而退。有如藍田丞故事。出入呼唱。徒博市童之嗤笑。反顧名實。自待亦薄。恬然隨衆。殆若無事時冗官。使諸臣而眞箇有滿腔血誠。則豈容若是之悠泛。而國家之設置臺閣。亦豈如是而已乎。臣之此言。便是同浴之譏。而論以國體。寧不寒心。臣以爲欲明義理。則宜付言路。欲開言路。則宜先於亟允合辭之請。快行懲討。而諸啓之凡合勘斷者。竝施當律。陰翳廓淸。海內刑措。則卽聖主淸明之治。臣亦與有榮焉。答曰。省疏具悉。爾言亦可謂理到。當留意。爾其勿辭察職。
정조 8년
掌令安鼎大疏曰。伏以。臣本愚陋。無所肖似。淸朝耳目之任。不惟人知其不稱。臣固自知者甚明。今此冒沒出肅。只欲一覲耿光。退死丘壑。而初登筵席。醜拙畢露。至有承宣之請推。雖幸聖度包容。特下勿辭勿退待之敎。而其爲貽羞於臺閣則極矣。臣心悚恧。若無所容。雖欲含恩畏義。抗顔復出。而廉防所重。人將謂何。去就一節。今無可論。而且臣上來之路。重觸風寒。賤疾猝作。症勢危篤。委頓旅邸。實有死歸之慮。以病以情。萬無冒進之勢。日昨天牌之下。未免違傲。臣罪至此。徒增難赦。玆敢露章自列。冀蒙恩遞。伏乞聖慈。俯察微諒。亟命鐫削臣職。千萬至祝。臣方乞免之不暇。不宜贅及他說。而區區願忠之誠。有不能自已。敢此附陳焉。惟天惟祖宗。眷佑我東方。元子定號。八域延頸。此誠億萬年無疆之休。目下悠悠萬事。無過於輔養。而輔養之道。實在於得人。臣雖蟄伏田里。未嘗不爲此耿耿。今於入京之日。伏聞桂坊薦。則果以聖敎擧行。而至於抄選。則前後聖敎。不啻丁寧。尙今遷就云。臣未知世果無人而然耶。抑有之而世無知者然耶。十室之邑。必有忠信。則方當聖世。豈無讀書修行之士。可以應是選者哉。崇儒重道。自是我祖宗家法。而況此桂坊剡擧之日。抄選之薦。尤不可不卽速擧行。伏願聖上。亟令廟堂。誠心採訪。速爲薦進焉。且臣於在鄕之日。目見民事之渴急。有所櫽括于中者。敢此尾陳焉。噫。荐歲飢荒。實爲非常。六道元元。擧皆皇皇。老塡壯散。迫在朝夕。幸賴我聖上一心憂勤。綸音之降。至誠惻怛。賑救之方。靡不用極。流民恃而還集。飢口賴而仰哺。民得有今日。莫非聖德攸曁。而第伏念今日民生。今雖有今。來頭蘇悴。專在穡事。目今郡邑。急於賑飢。勸農之政。不遑暇及。惟彼窮民。當此窮春。將恐救死。猶且不贍。其何能辦其種食。以望其有秋耶。況農費之中。種子尤難。若無朝家之別般區處。則無種廢農。勢所必至。今年列邑還穀。無一可恃。雖欲助民。亦恐末由。臣謂資有無相救助。是民間之厚風。損有餘補不足。亦王政之當務。閭巷富戶之規利待時者。其所積貯。無異秋冬。若使此輩。分其所餘。則足可補貧戶之種。如其不足。則各邑賑穀當有所剩。計除其入賑之數。又以相助。則可使無種之民。不至廢耕之患。此正時日不可緩者。伏願聖上。亟令廟堂。從長商確。卽降指揮。無使後時焉。答曰。省疏具悉。所陳事。竝令廟堂。申飭吏曹及各道。爾其勿辭察職。
정조 8년
修撰李顯默疏曰。伏以。臣夫豈有一分抗顔於三司之望哉。日者之疏。亶出於區區自劃之義。而恩批鄭重。不惟不賜鐫斥。乃反丁寧懇摯。逈出尋常。不知蟣蝨如臣。何以得此。闔門攢祝。圖報無地。繼以一日之內。牌召荐降。臣由是感激。急於叩謝。不得不唐突承膺。而間又就直。一遭登筵。昵近耿光。榮寵極矣。涯分過矣。第伏念人臣處義。廉防爲重。官職去就。冷煖自知。其若無於義而出。則不徒一身之狼狽。而四維以之不張。不當就而就。則不待他人之譏笑。而其心先自恧蹙。今臣夤緣一出。而諉以分義之當然。冒昧蹲仍。而自謂情勢之已伸。去就之卽當。有不足恤。而廉防之隳壞。誠非細故。環顧初心。秪不勝羞愧惶汗之至。且臣之目下私情。竊有萬萬悶急者。臣母今年七十有四。而素抱貞疾。委頓床席。居常凜綴。莫保朝夕。當此節換。益失調將。昨夕以來。挾感而痰升。氣息喘促。乘虛而眩發。省覺頓無。灌下茶飮。少無見效。達宵危劇。有加無減。臣無他兄弟。獨自扶將。轉側而須臣。飮啖而待臣。頃刻離捨。其勢末由。玆不得不冒入文字。疾聲仰籲。伏乞聖慈。特垂鑑諒。亟許遞改。俾便救護。千萬懇禱。答曰。省疏具悉。爾其勿辭。救護母病。
정조 8년
副校理李祖承疏曰。伏以。爲人臣而受恩於君父者。從古何限。而幸際不世之會。過蒙特達之眷。豈有如臣者哉。噫。臣之毛髮頂踵。繄誰之賜也。跡本單寒。姿極庸陋。內無父兄之敎。外乏師友之益。幼而失學。長益荒嬉。早竊科第。直是幸耳。本末長短。固莫逃於淵鑑之下。而惟殿下。庇覆之拂拭之。四年邇列。千載曠遇。臣之涯分。固已濫矣。至若矜其性之愚騃。則指導如慈父。憫其才之鹵莽。則勸課如嚴師。天地陶鎔之化。殆若偏厚於臣身者然。臣每念及此。自不覺感極而涕零。河海之大。涓埃莫報。且惶且恧。若隕淵谷。迺者玉署新命。又及臣身。臣聞命惝惶。靡所容措。夫是職也。地旣淸矣。選亦峻矣。論思責大。啓沃任重。苟非鴻儒駿彦。望實具備者。不可冒玷也。明矣。況今睿學高明。經筵日闢。如臣濫竽之跡。猥廁橫經之列。將何以仰裨聖工。俯盡其職乎。臣雖不費辭丐免。日月之明。庶幾燭之無餘矣。章皇出肅。縱緣分義。因仍蹲據。亦關廉防。玆敢冒陳至懇。仰瀆崇聽。伏乞早賜遞改。以安微分。不勝大願。臣旣不敢以見職自居。豈容贅陳他說。而區區憂愛之衷。自不能已。略效獻芹之誠。冀垂察蕘之明。惟聖上澄省焉。臣竊伏惟念聖人之學。惟是知與行耳。非知無以致其行。非行無以踐其知。故必貴知行兩造。而書曰非知之艱。行之惟艱。行顧不重於知歟。伏惟我殿下。聰明睿知。卓越百王。上自天人性命之理。下及古今治亂之道。莫不如燭照而數計。殿下之知。可謂至矣。九載御極。一念圖治。發政施令之間。敬天愛民之際。亦莫不率法祖宗。動符堯舜。殿下之行。亦云至矣。然而治效愈邈。世道益下。未挽三代之盛。尙稽一變之化。何哉。臣愚死罪。竊以爲殿下之行。終有所不及於殿下之知也。以言乎立志。則殿下非不知唐虞之可尙。漢唐之可陋。而臨朝色莊。未見吁咈美事。至昃憂勤。徒欠保嗇工夫。率多因循之意。莫致奮勵之效。則殿下之行。豈非不及於知歟。以言乎制治。則殿下非不知敎化之爲貴。刑法之爲卑。而絲綸施措。未免露出詞華。簿書期會。尙或親攬細務。王伯有雜用之歎。禮樂無可興之期。則殿下之行。豈非不及於知歟。嗚呼。不知則已。知旣至矣。行之不盡。豈不有欠於大聖人功化也。伏願繼自今。知顧其行。行顧其知。使殿下之行。毋或不及於殿下之知。則熙皞之治。可以從欲。豈不休哉。於休。我殿下。光膺天休。篤生元良。溫文之質。已著禮見之時。岐嶷之姿。漸勝尺衣之長。承華令譽。莫不延頸而望。封冊盛禮。擧皆翹足而待。吾東方億萬年無疆之慶。實基於此。若乃養之以正。輔之以德。誠今日急先務也。輔養之官纔設。抄選之命繼下。凡所以薰陶成就之方。靡不庸極。而臣愚竊以爲。此猶末耳。莫若殿下躬敎之爲先也。殿下之一言一行一動一靜。莫非元子之所聞見也。親炙之切。觀感之速。當如何哉。顧今冲齡漸長。良知日開。遇物則誨。導達其善端。隨事而諭。儀式乎聖德。雖於造次跬步之間。莫不一出於正。則允協明兩之休。可見歌四之美矣。書曰。罔不在厥初生。詩曰。以燕翼子。惟殿下念哉。噫。言路之開閉。實關於世道之汚隆。未有言路閉而其國能治者也。殿下以不諫亦入之德。有從善如流之量。臨筵而責含默之風。遇災而求鯁峭之論。課試抄啓之人而諭之以直言不諱。召對論思之臣而詔之以條陳得失。殿下之於來諫。可謂至矣。奈何朝廷之上。媕婀成習。臺閣之間。謇諤無聞。雖或有官師相規。人必瞠然以爲怪。當之者亦不受而爲過。以至懲討一事。是何等大義理。而首尾八九年。一向靳持。聯篇累牘。依舊是臺廳古紙。則彝倫之漸斁。亂逆之無懼。有不可言。而言路之閼而不開。亦由於是矣。今若特允三司之請。廣開無隱之門。則其孰不樂爲殿下言也。嗚呼。臨事依違。隨處彌縫。不能對揚聖意。固是群下之罪。而在殿下。亦豈非自反處耶。上以誠求之。則下必應之以誠。上以文求之。則下必應之以文。誠而不動者。臣未之聞也。苟我殿下。毋曰進言之無其人。而惟患言之不求。毋曰求言之盡其道。而惟恐求之不誠。則將見批鱗之士。犯顔之人。于于而盈於朝矣。豈不美哉。嗚呼。不有君子。其何能國乎。從古願治之君。無不以求賢爲先。猗歟。我朝培養人才。儒賢輩出。思皇之美。彬鬱可觀。挽近以來。眇然不振。士懷名利之志。世無莊修之彦。有識之竊歎。厥惟久矣。惟我殿下。適館誠勤。側席思切。搜羅之敎。每勤於綸綍。薦剡之擧。屢責於方岳。而食場之駒莫縶。鳴岡之鳳無聞。則天下豈眞無人。特未盡求賢之術耳。矧今离筵將開。招徠尤急。伏願殿下。益張明揚之道。以訪遺逸之士。使巖穴懷光之徒。出而爲當世用焉。噫。治國之要。莫先乎紀綱。紀綱之立。莫先乎正名分。蓋尊卑有名。上下有分。截然而不可犯。然後方可以有令則行。有禁則止。民無乖僻之風。世有治平之休。而今時則不然。上而朝廷。少振頹礪鈍之意。下而民庶多犯分凌上之弊。輿臺盡服貂鼠。倡優皆曳綺羅。猾吏奸胥。不有官長之威令。街童巷豎。公傳宰相之姓名。其漸雖微。亦不可長也。不可不及時矯捄。其所捄之道。有二焉。語曰。齊之以刑。民免而無恥。齊之以禮。有恥且格。今若治之以法。董之以威。雖或齊其所不齊。不過一時之效而已。莫若導率於名敎之中。誘掖於節文之間。譬如天工化物。風鼓雨盪。雖在無聲臭之間。皆有賦洪勻之理。使民志有定。名分一正。則何患乎紀綱之不立也哉。噫。名節之於士也。亦云重矣。蓋砥礪言行。每恐聲聞之或虧。句檢身心。惟患操守之不端。以之事君。以之莅官。莫不得其正而輔其治。故古之哲辟。必以名節二字。爲用捨之大欛。培養而作之。奬拔而勸之。以爲治道之要務。而名節之掃地。未有甚於近日。所趨惟利。不顧其義。躁競成風而未聞錢淡成之恬退。貪墨爲習而莫見趙閱道之廉謹。若此不已。則擧一世不入於無恥之域者幾希矣。若欲矯革此弊。亦惟在殿下轉移間事耳。凡於黜陟之際。每念名節之是尙。擧措之間。惟恐名節之或傷。斥躁競而奬恬退。屛貪墨而進廉謹。俾俗習一變。風敎丕振。則淸泰之化。可配三代矣。噫。臣本愚魯。不識當世之務。草草臚列。率皆陳腐。而顧此數者。其事雖殊。其本則一。莫不由我殿下一心上做去。伏乞益勉緝熙之學。兩進知行之工。則將見綱擧而目張。表端而影直。庶爲補於萬一矣。儻聖上。不以人廢言。微臣幸甚。答曰。省疏具悉。諸條陳勉。言甚根據。予當隨處體念。爾其勿辭察職。
정조 8년
甲辰三月初六日酉時。上御三善齋。召對入侍時。參贊官安聖彬。侍讀官趙濟魯。檢討官李勉兢。待敎尹行任。假注書朴能源。編修官吳錫齡。記注官金健修。以次進伏訖。上命讀國朝寶鑑。濟魯。讀第四十三編六板。勉兢。讀七板。行任。讀八板九板訖。上命陳文義。濟魯曰。今此明安公主家舍基址。不過爲一千八百餘間。則是豈足謂崇侈。而肅廟朝。猶以不合定制。特命裁減。甚盛德事也。惟我殿下。臨御以來。一念繼述。凡於崇儉之化。省費之道。無所不用其極。是宜上行下效。風俗丕變。而侈靡之習。爲弊轉痼。雖以閭巷間事言之。纔經一邑。便欲高大門閭。務爲奢華。競相效尤。以至於僭分踰制之事。間或有之。此豈但習俗之難祛也。抑恐殿下導率之方。猶有所未盡而然耳。伏願殿下。於昭儉革奢之道。益加聖念焉。上曰。所陳。誠好矣。下番亦陳之。勉兢曰。備患之道。惟在於關防。關防守然後。可以固邊圉而禦外敵也。惟此海西一路。設鎭募卒之規。旣周且密。陰雨之備。固無過於此者矣。第伏念關防之守。亦惟在於人心之和輯。兵力之强盛。苟非平日懷綏之政。組練之方。有以先之。劍閣雲梯。不足以爲險。長江天塹。不足以爲固。此鄒書所謂地利不如人和者也。顧惟兵力之單弱。莫有如我國。人心之泮渙。亦莫如近日。爲今時計。組練之方。懷綏之政。尤可謂急先務也。養士卒死綏之勇。收象庶成城之心。亦惟在政事施措間耳。伏願深加聖念焉。上曰。所陳好矣。閣臣參贊官。亦陳之。行任曰。上下番所陳已悉。臣何仰對乎。聖彬曰。臣亦無可達之辭矣。上命書鄭尙淳黃景源安廷玹安鼎大李顯默李祖承疏批訖。仍命退。諸臣以次退出。
정조 8년
行都承旨金夏材坐。左承旨未差。右承旨金思穆坐。左副承旨安聖彬坐直。右副承旨趙興鎭坐直。同副承旨金載人坐。注書二員未差。假注書朴能源仕李敬五仕直。事變假注書沈銖仕。
정조 8년
安聖彬啓曰。明日再明日。昭寧園忌辰祭齋戒。正日相値。視事。頉稟。傳曰。知道。
정조 8년
以十一日。輪對。取稟。傳于安聖彬曰。爲之。
정조 8년
金載人啓曰。合辭方張之時。兩司無詣臺之員。事甚未安。除在外傳旨未下外。未肅拜呈告人員。竝卽牌招。何如。傳曰。允。
정조 8년
傳于金載人曰。禮房承旨。馳詣受香所。奉審摘奸以來。牲幣看審。樂舞。亦爲摘奸以來。
정조 8년
以香室初八日大報壇節祭受押單子。傳于安聖彬曰。再明日親押。仍詣奉室。行望位禮。省牲省器。百官依例入參之意。分付。
정조 8년
傳于金思穆曰。都承旨入侍。
정조 8년
傳于金夏材曰。左承旨入侍。
정조 8년
傳于安聖彬曰。講製期日在卽。職務相妨。校理趙濟魯。修撰李勉兢。姑爲許遞。館直不備。受由人員。亦爲許遞。政官。卽爲牌招開政。
정조 8년
金夏材啓曰。吏曹判書徐有隣。參議金憙。牌不進推考傳旨及罷職傳旨。今方捧入。而開政命下之後。如是違牌。事甚未安。判書徐有隣。更卽牌招。何如。傳曰。允。
정조 8년
安聖彬。以禮曹言啓曰。卽接昭寧園守奉官所報。則本園忌辰祭享時。兩官當爲備員參祀。而守奉官李鼎德。時在慶尙道慶州地。除拜已過累朔。尙不上來云。莫重祭享。兩官不可不備員。守奉官李鼎德。今姑改差。其代。卽令該曹。以在京無故人。口傳差出。以爲備員將事之地。何如。傳曰。允。
정조 8년
安聖彬。以禮曹言啓曰。莊陵寒食祭香祝。例以本陵官。前期祗奉下去。故今日受香事。自香室單子。已爲啓下矣。參奉李尙榮。今方在直。令李齊亨。今日當爲受香下去。而夜間。以關格身死。不得受香云。其代。卽令該曹口傳差出。今日內。以爲受香下去之地。何如。傳曰。允。
정조 8년
傳于金夏材曰。莊陵受香時刻已過。而陵官尙不差出。昭寧園忌辰受香。又在明日。而園官亦不差出。口傳命下之後。如是遲滯。事體所在。萬萬寒心。設令有情勢。此非難冒之義。則竝與口傳而不爲擧行。尤極未安。吏曹判書徐有隣。再牌不進傳旨勿施。更卽牌招。違牌勿爲呼望。政院不卽催促。致令受香過時。當該承旨。爲先推考。各別催促。使之午前傳香。
정조 8년
金載人啓曰。吏曹判書徐有隣。開政命下之後。謂有情勢。懸牌闕外。屢度催促。無意膺命。事體所在。誠極未安。推考警責。使之卽爲擧行。何如。傳曰。所謂情勢。非不知也。旣非難冒之義。則竝與口傳不爲擧行。致使莫重受香。以至愆時。事體所在。萬萬寒心。更加各別嚴飭。
정조 8년
金夏材啓曰。吏曹判書徐有隣。屢度飭敎之下。一向懸牌。終不膺命。時急口傳。亦不擧行。事體道理。誠極未安。從重推考。使之斯速擧行。何如。傳曰。情勢有無。姑捨是。受香事體。何等莫重。而陵官尙不差出。分義所在。寧容乃爾。吏曹判書徐有隣罷職。政命姑爲置之。參判前望單子入之。待下批牌招。口傳卽爲擧行。
정조 8년
吏曹參判前望單子入之。金文淳落點。
정조 8년
吏曹口傳政事。以鄭道復爲莊陵令。沈奎魯爲昭寧園守奉官。
정조 8년
兵曹口傳政事。副司果單趙濟魯李勉兢。
정조 8년
傳于金夏材曰。同副承旨入侍。
정조 8년
以平安監司狀啓。漂海人金尙輝等。姑爲留饋。以待處分事。傳于金載人曰。特令該廳。成給掌標。不但爲邊門之無事。誠有救出七名漂漢濱死之命也。今旣俱得生還。分明無他隱情。卽爲放送之意。分付灣尹事。行會。
정조 8년
安聖彬。以弘文館言啓曰。本館上番闕直。事甚未安。副校理李祖承。疏批已下。卽爲牌招入直。何如。傳曰。允。
정조 8년
趙興鎭。以賑恤廳言啓曰。雙里門洞居御營廳軍士金泰永。癸卯十一月初七日。西部倉洞路上。得七歲男兒時哲收養矣。今三月初二日。西部米廛下契居私婢自今。以其外孫。欲爲推去。告于南部。自該部。査問其來歷於私婢。自今三切隣處後。捧拷音出給事。同月初四日牒呈。故依節目出給之意。敢啓。傳曰。知道。
정조 8년
持平李翼晉啓曰。臣性質庸孱。言議巽軟。本不合於淸朝耳目之列。而柏府除命。忽下於請由省覲之際。華誥纔奉。恩召繼降。千里騎驛。一路生輝。臣感激恩造。怵畏義分。他不暇顧。章皇出肅。而第臣向以儒臣李錫夏規避處置事。有所論列矣。及見對辨之章。則滿紙譏諷。至有太迫切太苦刻之誚。末乃以啓此不韙之風爲目。噫。何其無忌憚之甚也。今以疏中一句語觀之。有曰。被論之人。玉石相混。則臣或爲顧惜云云。其指意所在。不專出於請急之擧可知矣。且使儒臣。眞箇無規避之意。則其爲自明之計者。固當以急於歸護之私。未參旣定之論。惟自遜謝而已。何敢以玉石等語。立幟右袒於公議峻發之後乎。避論之狀。旣已自實。臣之所論。只斥其巧免署悉之擧也。豈或使之不思歸省之道。而今彼所陳。反謂親病救護之路。有若緣臣防塞者然。盛氣噴。成一反詈之疏。臣之疲懦譾劣。不能見重之狀。於是乎著矣。臣何敢一刻晏然於臺次乎。請命遞斥臣職。答曰。無忌憚三字。太欠稱停。何乃不愼。口氣至此。惜乎。爾之氣太銳也。勿辭。
정조 8년
金載人啓曰。持平李翼晉。再啓煩瀆。退待物論矣。傳曰。知道。
정조 8년
司諫安廷玹。掌令安鼎大。校理李顯靖趙弘鎭。副修撰申耆啓曰。請黜置罪人鄭致達妻爲先還配海島。仍令王府。夬正典刑。以洩神人之憤。請黑山島圍籬安置罪人龜柱。設鞫嚴問。快正王法。請物故罪人德相。亟施孥籍之典。答三司曰。不允。
정조 8년
司諫安廷玹。掌令安鼎大啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。夬正王法。請亟寢煥億島配之命。仍令王府。加刑得情。夬施王章。請湖西營獄散配諸罪人等。放送及出陸減等之命。一竝還寢。仍令王府。設鞫嚴問。夬施當律。請島配罪人貞采。亟令王府。更爲設鞫。夬正王法。答兩司曰。不允。
정조 8년
掌令安鼎大啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。夬正典刑。持平李翼晉。以臣性質庸孱。言議巽軟。本不合於淸朝耳目之列。而柏府除命。忽下於請由省覲之際。華誥纔奉。恩召繼降。千里騎驛。一路生輝。臣感激恩造。怵畏義分。他不暇顧。章皇出肅。而第臣向以儒臣李錫夏規避處置事。有所論列矣。及見對辨之章。則滿紙譏諷。至有太迫切太苦刻之誚。末乃以啓此不韙之風爲目。噫。何其無忌憚之甚也。今以疏中一句語觀之。有曰。被論之人。玉石相混。則臣或爲顧惜云云。其指意所在。不專出於請急之擧。可知矣。且使儒臣。眞箇無規避之意。則其爲自明之計者。固當以急於歸護之私。未參旣定之論。惟自遜謝而已。何敢以玉石等語。立幟右袒於公議峻發之後乎。避論之狀。旣已自實。臣之所論。只斥其巧免署悉之擧也。豈或使之不思歸省之道。而今彼所陳。反謂親病救護之路。有若緣臣防塞者然。盛氣噴。成一反詈之疏。臣之疲懦譾劣不能見重之狀。於是乎著矣。臣何敢一刻晏然於臺次乎。引嫌而退。相規無怪。避辭有據。下字雖過。何可輕遞。請持平李翼晉出仕。答府曰。不允。第四件五件九件十件事。極停勿煩。處置事。依啓。
정조 8년
司諫安廷玹啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。夬正王法。請甲山府竄配罪人樂彬。亟令王府。設鞫嚴問。施以當律。請義翊。更令王府。設鞫嚴問。期於得情。快正王法。請還寢煥程發配之命。仍令王府。竝囚煥程煥九。嚴訊取服。各施當律。新除授獻納金東淵。時在洪忠道木川地。請斯速乘馹上來事。下諭。答院曰。不允。第三件五件十五件事。亟停勿煩。下諭事。依啓。
정조 8년
以持平李翼晉牌不進罷職傳旨。傳于趙興鎭曰。只推。
정조 8년
掌令金基正疏曰。伏以。臣卽鄕曲之一賤品也。人旣愚魯。性又迂滯。不足以備數於百執事之末。而濫通朝籍。猥廁從班。前後踐歷。罔非踰涯。而誠切圖報。效蔑涓埃。重以十數年來。荐經草土。不卽死滅。苟延視息。跧伏窮鄕。分甘丘壑。迺者柏府新命。忽下於千萬夢想之外。除旨遠辱。馹召繼降。恩侈鄕里。榮動蓬蓽。臣於此時。感戴鴻私。不敢久淹。劃日登途。昨始來伏旅邸。而悲苦之餘。疾病侵尋。重添寒感。氣息綿綴。咫尺天門。進身無路。敢陳短章。仰暴私懇。伏惟聖慈。俯賜矜察。亟命鐫改。以延殘喘。仍治臣瀆擾之罪。以肅朝綱焉。臣於乞免之章。不宜贅及他說。而區區憂憤。不容自已。略此附陳焉。嗚呼。天下之惡。莫極於亂逆。有國之政。莫嚴於懲討。而刑政略行於亂逆之枝葉。王章未加於巨魁之窩窟。求之今古。安有似此刑章者乎。恒簡範能之劇逆。而根柢之鄭妻。假息於鄕庄。量海翼𨩌之猾賊。而窩窟之龜柱。戴頭於海島。三尺不嚴。二賊尙逭。以至國榮沮宗社之大計。德相發四字之凶言。論以邦憲。顯戮猶輕。而或死牖下。或斃獄中。未施跽斬之典。益切神人之憤。而慫慂乃叔之煥億。尙遲一問。藉賣其姪之樂彬。薄施編配。君讐國賊。忍戴一天。臺閣故紙。生毛亦久。上下相持。徒遣歲月。玩愒沁泄。還屬歇後。此固群下未能孚格之罪。而抑亦殿下太欠剛克之致。臣愚死罪。實不能無憾於天地之大也。伏願殿下。廓揮英斷。亟允三司之請。其外諸啓。次第允從。使亂賊知所懼焉。答曰。省疏具悉。已諭於諸批。爾其勿辭察職。
정조 8년
甲辰三月初七日辰時。上御三善齋。都承旨入侍時。行都承旨金夏材。假注書朴能源。記注官金健修金鳳顯。以次進伏訖。上命書榻敎曰。王大妃殿進御人蔘粟米飮前方中。減人蔘一錢。一貼更爲煎入。又命書榻敎曰。王大妃殿進御人蔘粟米飮前方中。減人蔘五分。自明日。日再煎入。仍命退。諸臣以次退出。
정조 8년
甲辰三月初七日辰時。上御三善齋。同副承旨入侍時。同副承旨金載人。假注書李敬五。記注官金健修金鳳顯。以次進伏訖。上曰。今番御史之擧職。誠不偶然。事事推此心。則於奉公乎。何有。一船。聞已索得。而所謂李正三者。蘇生云。然否。載人曰。果已索得而正三。乃是格軍。其所偸食。爲七石。故爲佯死云矣。上曰。一船則尙不知去處云。亦安知不如正三之奸僞乎。人物不至渰死乎否。載人曰。此則沙工金巖回之船。而似不無詐僞於其間。第未聞到泊之處。人命之致傷與否。亦無以聞知矣。上曰。十石以上偸食。爲死罪。渠輩所爲。誠極愚騃。人豈不知其奸計乎。載人曰。船漢間多無賴之類。如此故敗之弊。種種有之矣。仍命退。承史以次退出。
정조 8년
甲辰三月初七日辰時。上御三善齋。左承旨入侍時。行左承旨朴祐源。假注書李敬五。記注官金鳳顯。記事官尹行任。以次進伏訖。上曰。抄啓文臣親試。以初十日爲之。出榻敎上曰。抄啓文臣親試處所。以便殿爲之。出榻敎又命書傳敎曰。左承旨見有實𧏮。許遞。今日政差出。仍命退。承史以次退出。
정조 8년
行都承旨金夏材齋宿。行左承旨徐有防齋宿。右承旨金思穆齋宿。左副承旨安聖彬齋直。右副承旨趙興鎭齋直。同副承旨金載人齋宿。注書二員未差。假注書朴能源齋宿李敬五齋直。事變假注書沈銖仕。
정조 8년
大駕詣摛文院。入堂內。奎章閣政院玉堂藥房口傳問安。答曰。知道。
정조 8년
傳于金思穆曰。禮房承旨入侍。
정조 8년
金夏材啓曰。明日親臨皇壇望位禮時。承旨當爲備員。左承旨未差之代。政官牌招。開政差出。待下批。卽爲牌招。以爲淸齋之地。何如。傳曰。允。
정조 8년
金夏材啓曰。同副承旨金載人。疏批已下。卽爲牌招。以爲淸齋之地。何如。傳曰。允。
정조 8년
傳于金夏材曰。侍從堂上堂下。違牌坐罷人。竝敍用。
정조 8년
傳于趙興鎭曰。在外未肅拜摠管許遞。今日政差出。
정조 8년
吏曹口傳政事。以李𡊠爲內局提調。
정조 8년
有政。吏批。以鄭尙淳爲吏曹判書。再政。判書鄭尙淳牌不進。參判金文淳進。參議未差。行都承旨金夏材進。以徐有防爲承旨。曺遠振爲執義。趙恒鎭爲持平。李正薰成鼎鎭爲正言。徐瀅修朴廣源爲副校理。孟至大鄭萬始爲修撰。尹序東爲副修撰。沈豐之爲兵曹參判。鄭昌順爲同敦寧。洪樂命爲同成均。李在簡爲司僕提調。沈豐之爲尙衣提調。李性源爲弘文提學。
정조 8년
兵批。判書李性源病。參判沈豐之未肅拜。參議李養鼎入直進。參知洪仁浩病。左副承旨安聖彬進。以閔鍾顯鄭昌順爲副摠管。副護軍單許侙曺命楫。副司直單朴祐源李文源李義寬吳大益。副司果單李謙彬李顯默。
정조 8년
吏曹參議前望單子入之。趙鼎鎭落點。
정조 8년
以京畿監司麰還加分事狀啓。傳于金思穆曰。依狀請施行事。回諭。
정조 8년
趙興鎭。以兵曹言啓曰。卽者有一放騾。自丹鳳門突入。至尙衣院大門。而卽爲近仗軍士等所逐出。事極驚駭。當該守門將。常時不能檢飭之失。不可無懲。守門將辛在復。令該府。拿問處之。近仗軍士及守門軍卒。令該曹科治。馬主不能制馬之罪。亦令該曹。嚴査科罪。何如。傳曰。允。
정조 8년
安聖彬。以司僕寺言啓曰。明日皇壇親臨省牲省器時。本寺正當爲進輿差備。正有闕之代。令該曹。以在京無故人。卽爲口傳差出。以爲差備之地。何如。傳曰。允。
정조 8년
吏曹口傳政事。以李一曾爲司僕正
정조 8년
安聖彬。以賑恤廳言啓曰。仁昌坊居東關王廟守僕李時中。今三月初四日路邊。得三歲遺棄男兒。欲爲收養。告于東部。自該部。同月初七日牒呈。故依願施行。帖文追後成給之意。敢啓。傳曰。知道。
정조 8년
刑曹啓目粘。白川郡咸載若段。各別嚴刑。遠地定配。金基斗段。考律勘處。刑吏使令等。別無更問之端。竝只放送之意。分付道臣。何如。判付啓。依回啓施行爲有矣。渠以吏鄕。侵犯土主。有關風化。不可以爲父訟冤。有所曲恕。況所被杖數。又在法典之內。自經海州事之後。尤不可寬假。然刑推則有乖法理。決杖決配之意。分付爲良如敎。
정조 8년
大司憲洪良浩疏曰。伏以。臣園陵有事。吉日展禮。聖慕克伸。和鑾穩旋。凡在瞻聆。孰不頌抃。而臣獨遠滯海陬。未效陪扈之誠。徒切耿結之忱。仍伏念。臣猥蒙恩暇。來省老慈。經年離違之餘。旣寬門閭之望。獲修晨昏之禮。母子相對。感祝洪私。曾未幾何。忽伏奉承政院成貼有旨。以臣爲司憲府大司憲。使之乘馹上來者。華誥自天。列邑動色。臣誠驚惶隕越。不省攸措。噫。臣之風裁言議。何嘗彷彿於是職。而間因事會。雖或一二膺命。不免噤默之恥。久積瘝素之罪。今何可視以宿踐。晏然承當哉。然職名旣不輕矣。恩召又遠降矣。其在不俟駕之義。固當促裝登程。進伏輦下。仰請處分。而顧臣母年。已迫七耋。素患風痺之祟。久成貞痼之疾。幸賴推孝之仁。得遂便養之願。而第於入春以來。日候不適。寒溫無常。榮衛旣傷於外襲。痰火交熾於內感。宿痾越添。新症闖作。上吐下瀉。眞元積敗。飮啖幾乎全却。轉側至於須人。臣方左右扶將。長事藥餌。雖在城闉之內。實無從宦之勢。況於半千餘里之地乎。臣之違遠禁闥。亦已踰月。犬馬之誠。豈無瞻天之戀。而烏鳥之私。實切惜日之情。百爾思惟。離捨不得。玆敢猥從縣道。疾聲號籲於孝理之下。伏乞聖慈。俯垂矜諒。亟命鐫臣臺銜。俾得安意救護。仍治臣逋慢之罪。以警具僚。不勝萬幸。答曰。省疏具悉。本職許遞。卿其便意救護。
정조 8년
同副承旨金載人疏曰。伏以。臣才旣淺短。性又昏劣。百無一能。遇事憒憒。頃承督運之命。强策駑鈍。奔走承事。幸蒙聖恩之覃及海隅。以致運事之趁時告竣。第念熊川船隻之漂失。實爲臣僨誤之罪案。而聖度天大。曲加寬貸。誅罰不加。寵擢遽紆。恩山德海。涵煦包容。臣雖含恩畏義。章皇出肅。而反顧惶恧。無地措躬。卽伏見嶺南道臣狀本。則其時渰死人李正三。初實逃避。瞞告本官。以生爲死。臣爲其所瞞。不能覺察。至於上煩天聽。則臣之不職之罪。於是乎尤著矣。臣何敢一刻晏然於職次乎。忙陳短章。徑出禁扄。伏乞聖慈。諒臣罪犯。亟削臣職。仍命攸司。繩以重律。以爲不職者之戒。千萬幸甚。答曰。省疏具悉。本事業已知之。爾其勿辭察職。
정조 8년
甲辰三月初八日辰時。上御三善齋。禮房承旨入侍時。左副承旨安聖彬。假注書朴能源。記注官金健修。記事官尹行任。以次進伏訖。上曰。望位禮時。摛文院齋宿前例。果考見乎。聖彬曰。臣取考前例。則庚子年三月。果於摛文院齋宿矣。上曰。便覽有之乎。聖彬曰。便覽有此例矣。上命書傳敎曰。聞該房考奏之言。望位禮時。在前亦有齋宿云。今日申後。當詣齋所處所。依庚子年例擧行。此後或於別殿齋宿。近侍院中淸齋。一依先朝受敎爲之事。該房知悉。載之故事。仍命退。諸臣以次退出。
정조 8년
甲辰三月初八日辰時。上御春塘臺。試射入侍時。右副承旨趙興鎭。假注書李敬五。記注官金健修。記事官尹行任。訓鍊大將具善復。御營大將徐有大。以次進伏。上曰。白川査啓入之。賤臣承命出奉入。興鎭曰。今日摛文院齋宿時。出宮門路。以何門爲之乎。上曰。今日出宮門路。以協陽門爲之。出榻敎善復曰。今日齋宿時。入番軍八十名。恐似不足。更以四十名。加數入直。何如。上曰。諒爲之。好矣。善復曰。今番文臣製述時。白文呈券人。俱是丁酉以前榜云。待下敎。照律之意。敢達矣。上曰。當有分揀之道。依他文臣。照律擧行後。草記。可也。善復曰。肅川補民垌。旣屬本局。補用軍需。而爲頑民之作挐。將至廢農之境云。出擧條。申飭。何如。上曰。以草記稟處。可也。又下敎曰。近日日氣甚好。秋牟果不至凍死。而春牟耕。則今至何境云耶。善復曰。秋牟則無凍死之慮。春牟則寒食前。可得畢耕云矣。仍還內。諸臣以次退出。
정조 8년
甲辰三月初八日申時。上詣摛文院。齋宿入侍時。行都承旨金夏材。右承旨金思穆。左副承旨安聖彬。右副承旨趙興鎭。假注書朴能源李敬五。記注官金健修。記事官尹行任。二直提學徐有防。檢校直閣金憙。待敎李崑秀。以次侍立。上具翼善冠衮龍袍。乘輿以出。左右通禮前導。至摛文院。左通禮。跪啓請降輿。上降輿。詣堂內。命禮房承旨進前。左副承旨安聖彬。假注書李敬五。記事官李崑秀尹行任。進伏。上曰。都提調入侍。賤臣承命出傳。假注書朴能源。與藥房都提調李福源。偕入進伏。福源曰。勞動之餘。聖體。若何。上曰。一樣矣。福源曰。當此移蹕經宿之時。藥院不可不備員。提調有闕代。令該曹口傳差出。何如。上曰。依爲之。出擧條福源曰。臣猥叨監煎重任。非但才器之不稱。至於藥料。未分蔘朮。百爾思量。萬無堪承之望。特垂體諒之恩。是臣區區之望也。上曰。姑勿辭免。可也。上曰。訓將率其孫入侍。能源承命出。與訓鍊大將具善復。幼學具錫和。偕入進伏。上曰。見卿之孫。貌甚豐碩。勝於具明謙矣。上謂錫和曰。爾年幾何。對曰。年今十七矣。上曰。今讀何書。對曰。方讀論語矣。上曰。今冬讀書。明春習射。可也。上曰。兵判入侍。能源承命出。與兵曹判書李性源。偕入進伏。上曰。別軍職遷轉階梯。知入乎。性源曰。姑未及詳知矣。上曰。詳記以奏。可也。仍命都提調兵判訓將。先退。福源性源善復錫和。退出。上曰。同副承旨只推。更爲牌招。出榻敎上曰。都承旨進前。夏材進伏。上曰。皇壇祭報府入之。能源承命出。奉入。夏材讀奏訖。上命書傳敎曰。都承旨馳詣皇壇。奉審摘奸以來。夏材退出。奉審還奏曰。臣承命進詣皇壇。奉審則祭井。不爲修渫。修井官亦不待令。事體所在。誠極駭然。當該部官。從重推考。何如。上曰。依爲之。出擧條上曰。新除授吏曹判書。牌招。同參政事。出榻敎上曰。藥房提調牌招。出榻敎又下敎曰。刑判入侍。賤臣承命出。與刑曹判書趙時俊。偕入進伏。上曰。罪人供辭。何以爲之。時俊曰。今値齋日。不得用刑。故未及捧供矣。上曰。過齋後。文案這這修整入啓。可也。仍命時俊先退。又命軍士房承旨二直提學進前。興鎭有防進伏。上曰。吏判牌去來催促。承旨望斯速擬入之意。分付。可也。仍命書傳敎曰。向者處分。欲存事體。伊時違牌。聞是實恙。吏曹堂上罷職人。竝敍用。又命書傳敎曰。吏曹參議前望單子入之。興鎭曰。軍兵食代。何以爲之乎。上曰。依例爲之。可也。上曰。留院公事入之。出榻敎仍命書傳敎曰。三製不遠。弘文提學。以在京無故人。今日政差出。又命書傳敎曰。承旨房仍。戶兵換房。仍命退。諸臣以次退出。
정조 8년
行都承旨金夏材坐。行左承旨徐有防坐。右承旨金思穆坐。左副承旨安聖彬坐。右副承旨趙興鎭坐直。同副承旨金載人坐直。注書二員未差。假注書朴能源仕直李敬五式暇。事變假注書沈銖仕。
정조 8년
安聖彬啓曰。明日抄啓文臣。親試相値。視事。頉稟。傳曰。知道。
정조 8년
大駕詣摛文院經宿後。奎章閣政院玉堂藥房口傳問安。答曰。知道。仍詣大報壇。入齋室後。奎章閣政院玉堂藥房口傳問安。答曰。知道。奉審後。奎章閣政院玉堂藥房口傳問安。答曰。知道。還內後。奎章閣政院玉堂藥房口傳問安。答曰。知道。
정조 8년
以香室初十日宣武祠受押單子。傳于安聖彬曰。宣武祠節祭。適在於皇壇祭享翌日。事若不偶。祭文當製下。代押。
정조 8년
趙興鎭啓曰。忠正公洪翼漢。忠貞公尹集家。遣承旨致祭事。禮曹單子啓下矣。明日洪翼漢尹集家。何承旨進去乎。敢稟。傳曰。左副承旨同副承旨進去。
정조 8년
傳于趙興鎭曰。軍士房承旨入侍。
정조 8년
以修撰鄭萬始。副修撰尹序東牌不進罷職傳旨。傳于趙興鎭曰。只推。更爲牌招。
정조 8년
玉堂前望單子入之。應敎李魯春。副校理李延伋權裕。修撰安策。落點。
정조 8년
傳于安聖彬曰。新除授玉堂。牌招。
정조 8년
以副校理李延伋。修撰安策牌不進罷職傳旨。傳于趙興鎭曰。今番新錄玉堂之輒皆違召。果是不易之館規乎。言事之疏。不肯呈撤。唯以無於例之違牌。看作一副當規度可乎。況有議諡之命。特敎牌招。則焉敢乃爾。此傳旨勿施。仍以前牌牌招。使之追省記入直。在外玉堂許遞。前望單子入之。待下批一體牌招。其中罷散人敍用。此後兩錄玉堂之非辭疏而牌不進者。政院嚴飭。
정조 8년
兵曹口傳政事。副司果單徐瀅修。
정조 8년
玉堂前望單子入之。副提學趙尙鎭。應敎洪文泳。副應敎李兢淵。副校理李翼晉落點。
정조 8년
以統制使。生鰒進上。限內不得封進。惶恐待罪事狀啓。傳于金載人曰。旣有向日勿爲封進之特敎。則有此狀聞。何也。然則軫念民弊。特令停封之意。果安在哉。此必關文。不卽傳致之致。邸吏令攸司從重科治。以此意。令廟堂。亦令行會。停封之後。待罪一款。元無可論。此意一體。分付。
정조 8년
以全羅監司狀啓。智島萬戶崔弘亮爲先罷黜。其罪狀。令攸司。稟處事。傳于金載人曰。乙金罪名。關係。何如。況天愛事處分未久。又有此逃躱之擧。逆孽防守。若能十分嚴束。豈有此等之弊乎。該鎭邊將。不可罷拿而止。爲先拿致巡營。箇箇各別嚴棍取招。以聞。地方官。爲慮賑邑民弊。姑不重勘。使之刻期跟捕。萬一愆限。先自營門決杖後。狀聞。該閫水使。待畢賑。令該府。拿問嚴處。由前由後。監司不善檢飭之失。在所難免。越俸五等。以此意。令廟堂。卽爲措辭。行會該鎭。各設賑處邊將未差之代。令該曹口傳。各別擇差。待明朝辭朝。
정조 8년
兵曹口傳政事。以徐德彬爲智島萬戶。
정조 8년
安聖彬。以承文院都提調意啓曰。今番謝恩使回咨中。有別賜緞及使臣參宴等事。鐵山漂民出送事。盛京禮部咨文。又爲出來。以前頭使行。別伸謝悃之意。各撰一咨。正書安寶後。定禁軍。給馬下送于灣府。使之傳給鳳城將處。以爲傳致北京盛京之地。何如。傳曰。允。
정조 8년
趙興鎭。以兵曹言啓曰。依下敎。侍衛禁軍。武藝出身。武藝別監及內吹螺赤等處。設粥分饋之意。敢啓。傳曰。知道。
정조 8년
趙興鎭。以訓鍊都監言啓曰。依下敎。挾輦軍別技軍兼內吹等處。設粥分饋之意。敢啓。傳曰。知道。
정조 8년
趙興鎭。以禁衛營言啓曰。依下敎。本營槍劍軍等處。設粥分饋之意。敢啓。傳曰。知道。
정조 8년
趙興鎭。以御營廳言啓曰。依下敎。本廳兼內吹等處。設粥分饋之意。敢啓。傳曰。知道。
정조 8년
金載人。以賑恤廳言啓曰。米廛上契居私婢福梅。去二月初九日。彰義門內。得生纔月餘遺棄男兒。欲爲遺養。而貧不自食。願爲受料。告于西部。自該部。今三月初八日牒呈。故依節目給料。使之乳養之意。敢啓。傳曰。知道。
정조 8년
金載人。以賑恤廳言啓曰。漢原西邊契居禁軍申道成。今三月初七日。塔洞近處。得二朔遺棄男兒。而漢原東邊契居良人李光白妻延召史。欲爲乳養。而貧不自食。願爲受料。告于中部。自該部。同月初八日牒呈。故依節目給料。使之乳養之意。敢啓。傳曰。知道。
정조 8년
甲辰三月初九日辰時。上詣大報壇。奉審入侍時。行都承旨金夏材。右承旨金思穆。左副承旨安聖彬。右副承旨趙興鎭。同副承旨金載人。假注書朴能源李敬五。記注官金健修。記事官尹行任。二直提學徐有防。檢校直閣金憙。待敎李崑秀。以次侍立訖。上具遠遊冠絳紗袍。乘輿出自摛文院。由明禮門。詣齋殿。親押香祝如儀訖。改具冕服。乘輿至朝宗門外。降輿。詣版位。行四拜禮。由東壝門詣壇上。奉審帳內訖。降自東階。詣省器位。省器如儀。還由東壝門出。省牲如儀。由朝宗門出。乘輿還入齋殿。興鎭曰。莫重侍衛寶劍安川君烓。無端不進。事體所在。誠極未安。從重推考。何如。上曰。依爲之。出擧條上改具翼善冠衮龍袍。乘輿由進善門。還內。諸臣以次退出。
정조 8년
甲辰三月初九日辰時。上御誠正閣。左承旨入侍時。行左承旨徐有防。假注書朴能源。記事官李崑秀尹行任。以次進伏訖。上曰。每値齋日。必也出齋於內閣者。非內閣職親地比之故也。蓋內閣。密邇慈殿。故齋宿時。慈殿必親具夕饌以賜。靜攝中。因此而少慰慈心。雖一時之頃。極爲萬幸。今番慈候彌篤。焦遑度日。俄者承候。慈敎若曰。備送夕饌。親爲看檢。故少忘愼節矣。神氣凡百。似愈於日前。予所欣幸。當如何哉。予因是每於內閣出齋。外人。或不知以爲內閣職親地比。故齋宿必於是云云。而予意則有在矣。有防曰。今承聖敎。臣等與有幸焉。上曰。北苑行禮。予懷難抑。自不勝風泉之感矣。仍命書傳敎曰。今日行皇壇望位禮。念彼周京。冞增萬折之感。退考斥和臣事蹟。其凜凜忠義。足令人一字一涕。嗚呼。歲暮。麟經無地可讀。自在列朝。屢擧賜祭或錄後之典。豈非予小子繼述之一道乎。忠正公洪翼漢。忠貞公尹集。忠烈公吳達濟家。遣承旨。明日致祭。奉祀孫之時在外任人。令該道獻官。以侍從堂上守令中。曾經承宣人塡差。香祝明日下送。兩故相後孫。毋論支嫡收用。聞有受敎。而近來未見着意注擬。文忠公金尙容。文正公金尙憲後孫。申飭銓曹調用。又命書傳敎曰。皇朝人子孫收用。每有飭敎。而銓曹初不留意照擬。此後更加嚴飭。其中可合奬用人。觀其身手才諝。令兵判及時原任將臣。各薦一二人。以爲收用之地。又命書傳敎曰。先朝庚寅閏五月。行望拜禮。仍命此後。若値閏五月。望拜必以閏月擧行定爲式。蓋以高皇帝諱辰。在於閏五月故也。今日適因言端思之。三昨年望拜禮。不以閏月。取稟。此必該房該曹。不能照察之致。自今一依先朝傳敎。取稟事。申明。分付。又命書傳敎曰。昨見判堂問之。擧皆浮黃。果然有垂死之慮。似此歉歲。自賑廳題給糧米。不無可據之已例。刑曹死囚。計其名數。參量派及糧米。形止。仍令草記。上命退。諸臣以次退出。
정조 8년
甲辰三月初九日申時。上御誠正閣。軍士房承旨入侍時。右副承旨趙興鎭。假注書朴能源。記注官金鳳顯。記事官李崑秀。以次進伏訖。上曰。今日風寒如此。皇壇遮帳排設。何時爲之。宰割等節。何以爲之。紙榜書寫後。來奏。可也。賤臣承命出傳。還爲進伏。上曰。壬申臘月日記入之。鳳顯承命捧入。上覽訖。命書傳敎曰。故相靷期不遠。而易名。以主家生時遺戒。不欲撰送家狀云。此大臣。彰義宮筵奏。先大王嘉奬之敎。想在記注。卽此一事。廷臣之所罕覩。不循流俗。自有自家一副當規模。時登筵席。以至于近日。而多進警語。此予所以不忘故相者也。故相鄭錫五宣諡。因先朝特敎。不待諡狀。亦可謂倣用之襯例。鄭判府事賜諡。令弘文館。斯速擧行。在外玉堂許遞。前望單子入之。待下批。與未肅拜玉堂。竝卽牌招。又命書傳敎曰。向於照律判付。欲爲措辭判下而未果。昨聞判金吾言。始覺得矣。丁酉式年以前。明經科雖有白文呈券之人。皆不如例照律。今番文臣製述白文呈券人。典籍韓珩一洪夏俊。俱是丁酉以前榜云。處分不可異同。照律公事爻周。自本府。相考他文臣照律擧行後草記。本職皆令仍任。已出代人。待後窠卽爲調用。此後禁府照律時。依此傳敎遵行之意。一體。分付。又命書傳敎曰。同副承旨進詣皇壇。奉審以來。又命書傳敎曰。弘文提學待明朝牌招。上曰。玉堂窠幾何。在外人亦幾何。注書。出去知入。前望單子。亦爲持入。可也。賤臣承命出。窠闕及在外人錄入。前望單子竝捧入。上曰。違牌玉堂只推。更爲出牌。牌去來催促。可也。仍命退。諸臣以次退出。
정조 8년
行都承旨金夏材坐。行左承旨徐有防坐。右承旨金思穆坐直。左副承旨安聖彬坐直。右副承旨趙興鎭坐。同副承旨金載人坐。注書二員未差。假注書朴能源仕李敬五仕直。事變假注書沈銖仕。
정조 8년
安聖彬啓曰。明日常參經筵。取稟。傳曰。停。
정조 8년
金夏材啓曰。新除授吏曹參議趙鼎鎭。除拜後過三日不爲出肅。依定式推考警責。仍卽牌招察任。何如。傳曰。允。
정조 8년
安聖彬啓曰。弘文提學李性源牌不進推考傳旨。今方捧入。而三日製命下之後。如是違牌。事甚未安。更卽牌招。何如。傳曰。允。牌去來催促。
정조 8년
以應敎洪文泳牌不進罷職傳旨。傳于安聖彬曰。只推。更爲牌招。
정조 8년
傳于安聖彬曰。試官以下入侍。
정조 8년
弘文提學前望單子入之。徐有隣落點。
정조 8년
兵曹口傳政事。行副司直徐有隣。
정조 8년
傳于金夏材曰。弘文提學更爲牌招。違牌。勿爲呼望。
정조 8년
傳于金夏材曰。都承旨。持此題。與弘文提學。偕往泮宮。試取以來。
정조 8년
金思穆啓曰。奉常寺官員。以都提調意來言。今此議諡。本寺正。例爲與應敎。合坐議諡。而本寺正有闕。無進參之員。本寺正。令該曹卽爲口傳差出。以爲議諡之地。何如。傳曰。允。
정조 8년
傳于安聖彬曰。檢詳口傳差出。
정조 8년
吏曹口傳政事。以林濟遠爲奉常正。李魯春爲檢詳。
정조 8년
傳于安聖彬曰。檢詳前望單子入之。
정조 8년
檢詳前望單子入之。李祖承落點。
정조 8년
傳于金思穆曰。奉常正檢詳。使之先參坐後謝恩。
정조 8년
洪忠監司狀啓。大司諫尹承烈病重。上去不得事。踏啓字。
정조 8년
安聖彬。以禮曹言啓曰。卽接元陵參奉所報。則本陵陵上莎草。自去月二十九日。至今初九日。一向無頉云矣。敢啓。傳曰。知道。
정조 8년
金思穆。以漢城府言啓曰。涉疑疾。方痛死亡與兩署出幕之類。各部該署。今又報來。故隨報書入之意。敢啓。傳曰。知道。
정조 8년
金思穆。以賑恤廳言啓曰。刑曹死囚。計其名數。參量派及糧米。形止仍令草記事。命下矣。取考丙子年謄錄。則無依重囚二十七名。大米一石。田米一石上下。而今此死囚。乃爲三十五名。故每名大米六升。田米六升式。合大米一石六斗。田米一石六斗。分給之意。敢啓。傳曰。知道。
정조 8년
吏曹判書鄭尙淳疏曰。伏以。臣於月前。忽得類中之症。一暈不省。幾乎奄忽。今至旬望。雜試藥餌。尙在枕席。未見分效。語言謇吃而不能分曉。手足癱瘓而不能運動。房闈跬步。亦難致身。飮食起居。輒必須人。向上鍼灸之單。幸蒙恩由之暇。賴天之靈。以期調將。不意天官新除之命。忽下於千萬夢想之外。伏枕兢惶。如添一病。自來人器之不稱。姑舍勿論。目下病勢之癃痼。無望蠢動。選部長席。作一尸居。雖使臣無疾可言。有力可膺。屢試蔑效。已難責效。況今癃癈之狀。不可責之以生人者乎。至如守禦重任。無以酬應事務。作隊輪番。事體與前有別。方擬控辭。冀賜體諒。而神思昏憒。未及陳籲。今始力疾構疏。竝此仰瀆。伏乞聖明。諒臣病之不可强責。察臣疾之不可暫曠。亟遞本兼諸任。俾得安意調治。以尋生路。不勝大願。答曰。省疏具悉。卿其勿辭行公。
정조 8년
同敦寧鄭昌順疏曰。伏以。臣於日昨政。蒙恩授同知敦寧府事者。臣旣本無敦寧。法不當冒膺。時値望拜之儀。名忝侍衛之列。義重陪扈。禮嚴從陞。宿齋秪戒。身入禁中。旣有職名。不敢不肅。而叨冒虛銜。惶愧則深。揆以法例。在所必遞。伏乞聖明。將臣所帶敦寧之職。亟令攸司。照例遞改。以存公格。千萬幸甚。答曰。省疏具悉。疏辭。下該曹。稟處。
정조 8년
應敎洪文泳疏曰。伏以。三陽新屆。百祿川至。我東方亨泰之象。藹如春和。元子宮岐嶷之姿。儼若天成。宗國之休慶無疆。朝野之蹈忭惟均。仍伏念。臣姿旣百不猶人。職則三司最顯。早晩顚躓。自料已熟。而偏荷洪造。未忍便訣。塵刹莫報。尤悔徒積。夙夜兢蹙。如墜淵谷。果然臺臣之簡書出矣。至以出班獨啓。亦關世變等語。聲罪峻嚴。臣看來震𢥠。直欲鑽地而不可得也。噫。前夏六月之六。特命常參。臣適忝中丞。猥登前席。兩司俱發洪儀泳削竄之啓。嚴隄防之論。左右迭出。臣以袒免之親。莫咈公議。不敢爲引義嫌避之計。隨參諸臣之後。則臺言之勤攻。似欠摭實。私義之自靖。亦云厚餉。臣縱未能裨補至化。乃反爲斁壞世敎。則揆以邦憲。合被誅殛。席藁訟愆。甘爲聖世之棄物。惟我聖上山藪之量。不忍遺棄。剪拂之恩。過加涵貸。薄罷無幾。恩誥遽辱。臣是何人。今忽於衆棄之中。乃有此寵命之誤加耶。自不覺聲淚暗呑。雖欲竭蹶趨膺。廉防難壞。人言可畏。何敢束帶就列。視若無故之人哉。惟當鏟跡朝端。沒身田廬。效古人不報之報而已。且前冬堂批特罷。誨責備至。半夜倉卒。雖未免顚錯之失。而人臣事君。心跡異用。則罪不容誅。臣雖駑怯。豈敢爲是哉。至今追訟。愧恧交中。而星變後不言三司臣名。又入於現告。則難冒之端。非止一再。諡坐有命。天牌儼臨。而中夜違傲。計非獲已。惟譴何是俟。竟靳例勘。荐辱召命。抑塞震悸。靡所容措。玆敢隨詣。露章瀝血。仰干鈇鉞之誅。咫尺禁門。便隔天上。瞻望耿結。有隕如瀉。伏乞聖慈。俯垂矜諒。亟削臣職。仍命選部。勿復檢擬。以謝臺言。以安賤分。幸甚。臣於乞退之章。不宜贅及。而憂愛之忱。不能自已。敢此附陳焉。古人云。君德成就。專責經筵。列朝宏謨。頻開三講。以殿下典學之誠。善述之念。深宮涓濩之中。固知對越方冊。踐履愈篤。夫豈欲法講之作輟。而如臣庸愚者流。忝在顧問之列。無補爝火之微。鄒書七篇。迄今進講。寶鑑一帙。猶未了工。記注之筆。多書停筵。侍講之臣。徒事輪直。寧不惜哉。上不以講官之魯莽。或廢諮訪之規。下不以聖學之高明。莫忽寒曝之戒者。從可見上下交勉之美矣。矧今元子宮。若干之尺衣漸長。相見之盛禮已過。知思愈開。德性方就。早諭之術。身敎之道。先自講學而始。俾盡濡染之效。伏乞深留聖意。日開經筵。毋至間斷焉。答曰。省疏具悉。所陳當體念。爾其勿辭察職。
정조 8년
副修撰申耆疏曰。伏以。臣幼而怠惰。長益孤陋。應讀經史。多未涉獵。等閑書牘。尙患梗澁。半生着力。不過擧業。此已付於筌蹄之忘矣。自顧空空。無一可取。而猥隨諸彦。獲忝淸選。臣心之愧恧。固不可言。物議之未愜。當復如何。然而徒怵義分。遽肅恩命。多日持被。屢度登筵。橫經出入。地分雖榮。臨文討論。天詢莫副。臣之顚末長短。畢露於淵鑑之下矣。況又規勉聖德。歷論時政。俱係館職之責。則豈如臣全昧學術素乏才識者。所可苟充而蹲仍哉。且今新除授副校理臣李延伋。卽臣之內從兄也。春秋兼銜。自有應避之法。伏乞照例鐫改。以存公格。不勝幸甚。答曰。省疏具悉。疏辭。下該曹。稟處。
정조 8년
甲辰三月初十日辰時。上御宣政殿。抄啓文臣。親試入侍時。右承旨金思穆。右副承旨趙興鎭。假注書朴能源李敬五。記注官金健修金鳳顯。以次進伏訖。試官原任提學李徽之。二直提學徐有防。檢校直閣金憙。原任直閣金載瓚徐龍輔鄭東浚。率應製文臣。行四拜禮訖。進前。徽之曰。昨日雨中。勞動之餘。聖體。若何。上曰。一樣矣。有防書御題訖。上曰。弘文提學牌去來。來乎。興鎭曰。以親病不進云矣。上命書傳敎曰。三製設場。時刻已過。而弘文提學。連事違召。開場之遲滯可悶。且聞政院所奏。文任。以其親病。將欲陳疏云。不可無變通之擧。弘文提學李性源許遞。前望單子入之。待下批。卽爲牌招。使之先進去後謝恩。牌去來。政院。各別嚴飭。又命書傳敎曰。體例所在。雖施譴罷之擧。而爲日稍久。文任前望無故者。只是一人。前判書徐有隣敍用。上曰。前判書徐有隣。令該曹口傳付軍職。出榻敎上曰。都承旨入侍。出榻敎行都承旨金夏材進伏。上曰。今日三製試所。都承旨進去。近來早呈之弊。不可不飭。故限以人定。趁限先呈。亦勿輕許。遲待十餘人聚會後。捧券。可也。命夏材先退。馳進泮宮。又命試所承旨外。姑爲退去。仍還內。諸試官以次先退。
정조 8년
甲辰三月初十日午時。上御誠正閣。左承旨入侍時。行左承旨徐有防。假注書朴能源。記注官金健修金鳳顯。檢校直閣鄭東浚金載瓚徐龍輔。以次進伏訖。上曰。惠慶宮進服人蔘順氣散。十貼製入。出榻敎仍命讀宣武祠祭文訖。命持入抄啓文臣試券。賤臣承命捧入。上親考訖。仍命退。諸臣以次退出。
정조 8년
甲辰三月初十日酉時。上御三善齋。召對入侍時。參贊官安聖彬。檢校直閣金憙。侍讀官李延伋。檢討官安策。假注書李敬五。編修官吳錫齡。記事官尹行任。以次進伏訖。上命讀寶鑑。延伋策聖彬敬五。讀自十三卷四十三編七板。止四十三編十四板。上命各陳文義。延伋曰。大凡省費節用。有國之先務。保民之良規。雖在豐稔之時。猶當一意節省。況當歉荒之後。尤宜十分念慮。近年以來。旱澇爲災。年穀不熟。八路切庚癸之愁。九重貽乙丙之憂。殆盡。三年之蓄。已無可論。而一年之食。猶患不贍。則國計民憂。誠可哀痛。爲今之計。雖未能大變通的節目。如崔錫鼎當日之言。而至於省費節用之道。則不可不別樣留意。大段惕念。此臣之所仰望於殿下者也。上曰。所陳甚好。當另念矣。策曰。臣本魯莽。無可仰達者。而敬者。非但勝百邪而已。其於聖學工夫。最爲要切。伏願殿下。體念焉。上曰。其言亦好矣。憙曰。先正臣宋時烈。以體驗二字。有所陳勉。臣亦以體驗二字。仰望於殿下矣。上曰。所陳甚好。當留意矣。聖彬曰。上下番及閣臣。所陳旣備。臣無仰達之辭矣。上曰。大臣之坐而論事。先正旣有所奏。向來宋明欽。又陳進講時坐讀之宜。自今儒臣。亦坐而讀之。好矣。上曰。有食然後有民。有民然後有國。近日民憂國計。茫無涯畔。賴天之靈。有麥有禾。則民情豈不少蘇乎。雖以辛壬年言之。但聞穀貴而已。今年則百物翔踊。民何以措手足。至若惟正之供。此係嗣歲之備。亦難一竝停減。誠不知何以爲計。去甲辰閏四月二十六日。有雪。今春又雪。節候之乖常。何若是同符。天災時變。疊見層出。苟求厥由。責在否德。夙宵不敢遑寧。亦屬歇後語矣。憙曰。民事倒懸。雖緣荐饑之餘。前後軫念。幸免顚連之患。天理循環。有歉有豐。聖慮至此。至諴感神。今歲豈無豐登之望乎。上命書傳敎曰。科次入侍。賤臣承命出傳。弘文提學徐有隣。持先捧試券進伏。上曰。圓點儒生爲幾何。有隣曰。舊點三百。新點爲四十人矣。上曰。場中坐次稍間。雨傘亦不入乎。有隣曰。然矣。上曰。兵判之衰境遭故。甚慘然矣。有隣曰。然矣。上曰。兵判有闕。政事何不取稟乎。聖彬曰。兩銓遭故。則政稟。自政院微稟。載於故事矣。上命書傳敎曰。吏曹參議前望單子入之。又下敎曰。吏曹參議。以金憙出牌事。分付。賤臣承命出傳。還入進伏。又命書傳敎曰。政官待開門牌招開政。又命書傳敎曰。諡坐在明。而檢詳在外。不得擧行云。原望筒點下勿施。仍以前望入之。待下批使卽擧行。又下敎曰。鄭判府事諡狀。明日內。使之擧行。而奉常正口傳差出。與檢詳先參坐後謝恩。都堂坐起。趁早朝爲之。當日內。竝爲宣諡事。分付。賤臣承命出傳。與都承旨金夏材。持畢捧試券。偕入進伏。上命合考。拆榜訖。命書傳敎曰。三日製居首進士姜。直赴會試。之次進士洪義浩。給二分。之次生員柳焯洪祐淵呂駿永。各給一分。次上進士李丁運閔種吉。生員李秉濬尹光顔。進士申履相。紙筆墨施賞。考例捧傳旨。又下敎曰。試官以下。退去閤外。榜目修正以入。可也。諸臣承命退出。夜已三鼓矣。
정조 8년
行都承旨金夏材坐。行左承旨徐有防坐。右承旨金思穆坐直。左副承旨安聖彬坐。右副承旨趙興鎭坐。同副承旨洪仁浩坐直。注書二員未差。假注書朴能源仕李敬五仕直。事變假注書沈銖仕。
정조 8년
安聖彬啓曰。明日常參經筵。取稟。傳曰。只晝講。
정조 8년
傳于金思穆曰。輪對官入侍。
정조 8년
趙興鎭啓曰。三司除職前。在外者。不得以戶奴呈病道臣。又不得循例封啓。自有禁令。而況於年前。因承宣所達。毋得更循謬規。定式。蒙允矣。今此大司諫尹承烈呈病狀啓。道臣昧例封上。臣等亦未及照察。矇然捧入。誠不勝惶恐。而當該道臣。不可無警。推考。原狀啓勿施。何如。傳曰。允。不但原在外。不得呈狀。且非二品以上。則無敢戶奴呈狀。以此以被。政院之捧入。大是不察。當該承旨。從重推考。原狀啓還下送。諫長之有實病。可以推知。許遞。
정조 8년
傳于金夏材曰。戶房承旨入侍。
정조 8년
金夏材啓曰。吏曹判書鄭尙淳。參判金文淳。參議金憙牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判更卽牌招開政。何如。傳曰。參議只推。更爲牌招。趙興鎭啓曰。合辭闕啓。事甚未安。今日政。新除授臺諫。待下批。竝卽牌招。何如。傳曰。允。
정조 8년
有政。吏此。判書鄭尙淳。參判金文淳牌不進。參議金憙。右承旨金思穆進。啓曰。判書鄭尙淳。參判金文淳。竝牌招不進。小臣獨政未安。何以爲之。敢稟。傳曰。只出緊任。以李𡊠爲兵曹判書。尹師國爲大司憲。李彦祜爲持平。尹塾爲知義禁。洪爲兵曹佐郞。卒判府事鄭弘淳爲靖敏。贈吏判成聃壽爲靖肅。贈吏判李瀣爲貞愍。贈吏判金時習爲淸簡。贈吏判南孝溫爲文貞。贈戶判朴毅長爲武毅。卒直提學元昊爲貞簡。知事權䙗爲孝靖。典籍單韓衍一洪夏俊。仍任事承傳。
정조 8년
趙興鎭啓曰。卒判府事鄭弘淳宣諡。今日內爲之事。命下矣。兩司。當爲備員署經。除在外外。呈告未肅拜人員。竝卽牌招。何如。傳曰。允。
정조 8년
趙興鎭啓曰。新除授兵曹判書李𡊠卽爲牌招。以爲傳授命召之地。何如。傳曰。乍遞旋任。非謂此兵判之有殊績。兩銓長數遞。莫若近日。日前大臣亦有筵奏。今者復授。無異仍任。卽爲牌招傳授命召。
정조 8년
趙興鎭啓曰。兵曹判書李𡊠牌不進推考傳旨。今方捧入。而命召傳授。一時爲急。如是違牌。事甚未安。更卽牌招。何如。傳曰。允。
정조 8년
承旨前望單子入之。洪仁浩落點。
정조 8년
傳于金思穆曰。承旨房仍。
정조 8년
臺諫前望單子入之。大司憲李在協。執義林濟遠。掌令安鼎大。持平李祖承安策。大司諫沈豐之。獻納朴宗來。正言李延伋。正言李錫夏。落點。
정조 8년
傳于金思穆曰。新除臺諫中。罷散人敍用。
정조 8년
以掌令安鼎大。持平李祖承。獻納朴宗來。正言李錫夏牌不進罷職傳旨。傳于洪仁浩曰。只推。
정조 8년
傳于金思穆曰。兵曹堂上未差之代。前望單子入之。
정조 8년
兵曹堂上前望單子入之。參判鄭昌順。參知李文源。落點。
정조 8년
傳于金思穆曰。新除授兵曹堂上。牌招。
정조 8년
傳于金思穆曰。受由兵曹堂上。牌招入直。
정조 8년
金思穆。以弘文館言啓曰。應敎洪文泳。疏批已下。卽爲牌招察任。何如。傳曰。允。
정조 8년
安聖彬。以兵曹言啓曰。紫門監所掌金虎門南邊月廊外壁頹圮處。今已改築。把守軍兵。本處還入直之意。敢啓。傳曰。知道。
정조 8년
洪仁浩。以備邊司言啓曰。行副司直徐有隣。備堂還差。使之仍察有司之任。何如。傳曰。允。
정조 8년
安聖彬。以備邊司言啓曰。各道漁鹽船稅。令道臣。句管比摠事。覆奏批旨。有更與原任大臣爛議。以草記指一。稟處之命矣。依下敎。議于原任諸大臣。則原任諸大臣之議。亦與臣等之意無異。令諸道道臣。句管比摠。依日前覆奏施行。使該堂。成節目啓下。以爲知委諸道之地。何如。傳曰。雖非更張之擧。不可委之一二該堂。成出節目。無論該堂與否。備堂中數人。啓下來會本司。磨鍊事目以聞。可也。
정조 8년
安聖彬。以訓鍊都監言啓曰。本局物力凋殘。萬無支保之勢。以設屯補用事。再昨年。臣陳疏。蒙允矣。似聞平安道肅川府補民垌。便是本官私庫物力之資。而豪鄕猾吏。其間幻弄。爲其囊橐云。故往復於其時府使崔雲羽。六千金給價相換。此蓋彼此俱便之方。而鄕人車允河金光臨爲名人。以官長誣陷。定配放還之後。怨毒未解。煽動境內民人。募人換面。誣呈議送。威喝屯民。使不得耕作云。近來人心。雖曰强悍。豈有如許民習乎。經理廳設始之初。永柔地德池屯。以管餉屯田。無價移屬於經理廳。而一番定奪之後。鄕吏輩。初不敢爲此等無嚴之習。今此兩漢。指嗾呈狀。放恣跳踉之類。若不嚴懲。則後弊有不可勝言。鄕人之作弊。或將校輩符同作挐者。嚴査重勘。更不得作俑。使屯民安堵勤農事。知委道帥臣。以爲曉諭之地。何如。傳曰。誠如草記。則本局之欲爲禁斷。自廟堂。申飭。可也。